b'\n_START_ARTICLE_\nDu\xc5\xa1an \xc5\xbdeljeznov\n_START_SECTION_\n\xc5\xbdivljenje in delo\n_START_PARAGRAPH_\nDu\xc5\xa1an \xc5\xbdeljeznov, brat elektrotehnika Miljutina \xc5\xbdeljeznova, ki se je rodil o\xc4\x8detu profesorju Ivanu \xc5\xbdeljeznovu in materi pisateljici Marijani \xc5\xbdeljeznov-Kokalj, je klasi\xc4\x8dno gimnazijo od 1937 obiskoval v rojstnem mestu, jeseni 1943 je bil zaradi sodelovanja z OF izklju\xc4\x8den iz 7. razreda in zaprt. Maturiral je jeseni 1945 ter se nato vpisal na Medicinsko fakulteto v Ljubljani, se 1946 prepisal na Filozofsko fakulteto v Ljubljani, kjer je \xc5\xa1tudiral svetovno knji\xc5\xbeevnost in ruski jezik ter 1960 diplomiral. Leta 1961 opravil profesorski izpit za srednje \xc5\xa1ole. V letih 1947\xe2\x80\x931948 je bil pomo\xc4\x8dnik kulturnega uredni\xc5\xa1tva Slovenskega poro\xc4\x8devalca, 1950\xe2\x80\x931951 novinar Radia Koper, od 1952 v svobodnem poklicu, 1960\xe2\x80\x931962 profesor na osnovni \xc5\xa1oli S. \xc5\xbdagar v Kranju, 1962\xe2\x80\x931970 novinar Dnevnika, 1971\xe2\x80\x931973 Dela, 1974\xe2\x80\x931975 glavni in odgovorni urednik revije TV\xe2\x80\x9315, 1975\xe2\x80\x931997 vodja dopisni\xc5\xa1tva mariborskega Ve\xc4\x8dera v Ljubljani, od 1977 odgovorni urednik tednika Iskra (glasilo podjetja Iskra). Leta 1990 se je upokojil._NEWLINE_Najprej se je pojavil kot pesnik udarnega povojnega aktivizma v Mladini (1945\xe2\x80\x931946) in bil 1946\xe2\x80\x931951 \xc4\x8dlan uredni\xc5\xa1kega odbora ter med vodilnimi pesniki mlaj\xc5\xa1e generacije. Kot novinar se je posve\xc4\x8dal umetni\xc5\xa1kim krogom. Napisal je veliko intervjujev in portretov doma\xc4\x8dih in tujih umetnikov in znanstvenikov, katere je ve\xc4\x8dinoma pisal za Ljubljanski Dnevnik._NEWLINE_Prevedel je knji\xc5\xbena dela ve\xc4\x8d ruskih, italijanskih in hrva\xc5\xa1kih knji\xc5\xbeevnikov.'